Laat brand jóú fakkel van hoopJannie Pelser. Foto: Verskaf. Deur Jannie Pelser Hierdie bydrae het twee vertrekpunte. Die eerste is dat daar goed gebeur in ons wêreld. Sommige daarvan is positief en opbouend, ander is sleg, hartseer en teleurstellend. Dit wil vir my voorkom asof daar tans meer slegte dinge gebeur as goeies. Lewensverlies, trauma, konflik en pyn is aan die orde van die dag. Dit veronderstel verder dat God iets te sê het oor wat in ons wêreld gebeur. Hy is nie soos die lied “From a Distance” betrokke nie, maar daadwerklik en intens. Soos Jesus destyds na die aarde gekom en Hom met ons gebrokenheid geïdentifiseer het, kom Hy vandag nog deur die Heilige Gees om, te midde van gebrokenheid en onsekerheid, te leer en te lei. Dis insiggewend – Jesus (destyds) kom na ŉ stukkende, sonde geaffekteerde en getraumatiseerde werklikheid en bied sý antwoord op die uitdagings wat daarmee saam gaan, aan. (Die verhouding tussen die Jode en Romeine was op breekpunt. Daar was reeds groeperinge wat die Romeinse juk met geweld wou afwerp. Een van Jesus se dissipels het juis vroeër aan ŉ weerstandbeweging behoort.) So, Jesus, wat is U antwoord, teenvoeter, oplossing en perspektief op die omvattende nood wat mense in Israel beleef? Sy antwoord: ŉ verrinneweerde man aan ŉ kruis. Hoe kan dit wees? Hoe help dit hoegenaamd, sou ŉ mens kon vra. Hoe teleurstellend, sou ander kon reageer! Ons het darem verwag dat U ons, in ons oortuiging dat hierdie ongeregtigheid nie langer kan voortduur nie, sou sterk. Ons het verwag dat U ŉ militêre vleuel op die been sou bring. Een wat die heersende orde met geweld sou omvergooi. Ons het verwag dat U die strate sou invaar en protesoptogte sou lei, opruiende toesprake sou maak, meermale mense in hegtenis neem om verhoor te word vir publieke onrus en opstokery. Jesus, is U seker dis die antwoord op ons problematiek, is dit nie effe naïef en selfs laf nie? Jesus se antwoord – Gee jou lewe, lê dit af, neem my juk op julle, my las is lig en my juk is sag. Draai die ander wang. Betaal aan die keiser wat die keiser toekom. Here, U behoort samesprekinge met die “Romeinse” owerheid te voer. Hulle te oortuig dat die belastings wat hulle hef, onbehoorlik is. Hulle teregwys vir die brutale geweld waarmee hulle gesag afdwing. Hulle te waarsku dat ŉ opstand besig is om te broei. U moet na die vyand toe gaan en met hulle gaan praat voor dit te laat is. Jesus sê nee, kom julle bymekaar. Ek het ŉ woord vir julle. Julle moet jul vyande liefhê. Dis verraad, sou mense kon sê. Wat ŉ teleurstelling. Wat ŉ fiasko. Wat ŉ krisis! Ek probeer nie die problematiek waarmee ons daagliks gekonfronteer word, geringskat nie. Ek sê nie dat onderhandelinge nie moet plaasvind en dat mense nie rede het om ongelukkig en onseker te wees nie. Inteendeel. Ek is dankbaar en bly dat daar mense is wat ons konteks ter harte neem en alles in hul vermoë doen om geregtigheid te laat seëvier. Ons bid vir hulle. Ek vra doodgewoon – as Jesus vandag vir die eerste keer na hierdie getraumatiseerde en onseker werklikheid moes kom, wat sou Hy gedoen het en wat sou sy boodskap wees vir ons generasie, land, mense? Jesus sou doodgemaak word. Waarom? Omdat sy boodskap die mees revolusionêre boodskap van alle tye is. Sy boodskap is meer ingrypend en aangrypend as menslik gesproke die mees gevaarlike boodskap wat uitgebasuin kon word. Mense het in Jesus se tyd weggestap van sy raad. Dit was net te simplisties, teleurstellend en te revolusionêr om te verwerk. Hulle het Hom die rug toegekeer en brommend hul misnoeë te kenne gegee. Hul opsomming was: Die man leef in ŉ droomwêreld. Sedertdien het die grootste weerstandsbeweging van alle tye tot stand gekom. Dit strek oor die lengte en breedte van ons aarde. Dit verower koninkryke en verander stelsels. Dit bring hoop en genesing. Die metodiek is steeds dieselfde: Lê jóú lewe af. Dien mekaar. Het Hy dit nie net vir die Jode alleen gedoen nie? Nee, Pinkster het die boodskap in sy volle reikwydte laat deurbreek. Sy lewe vir die hele wêreld. Van oral oor het hulle gekom. Fakkels van hoop aangesteek en van daar die toekoms ingestap. Revolusionêre in die ware sin van die Woord. Liefdes-terroriste. Kan dit wees dat God ons in so ŉ tyd met dieselfde raad bedien? Daaroor moet elke leser self besluit.